Nõbu

Nõbu on isa või ema venna või õe poeg või tütar. 
Nõbu võib olla:
Nõod loetakse neljanda astme sugulasteks.
Päritolu, levik, morfoloogia.
Tegemist on laenuga balti keeltest, nt leedu vanapärases kirjakeeles "nepuotis" 'venna- või õepoeg, nõo poeg, lapselaps'. Sõna on levinud paljudes indoeuroopa keeltes (nt inglise "nephew" 'õe- või vennalaps', saksa "Neffe" 'õe- või vennalaps', ladina "nepos" 'õepoeg, lapselaps, järeltulija'), aluseks protoindoeuroopa "*nepot-" 'lapselaps', laiemalt 'iga meesjäreltulija peale poja'.
Wiedemanni eesti-saksa sõnaraamatus on sõnal "nõbu" : "nõu" saksakeelseid vasteid kolm: "Geschwisterkind", "Vetter", "Base". Levikuna on märgitud läänemurde lõunaosa. Sama levikut kinnitavad muud allikad, lisades ka Käina murraku Hiiumaalt ja Kihnu keele. Kirjakeelde tekkiski sõna tõenäoliselt Wiedemanni mõjul, kust jõudis 19. sajandi lõpu sõnaraamatutesse. Ajakirjanduses hakkas levima 20. sajandi algul. Hupeli sõnaraamatus (1818) on veel "Brüder-Kinder" 'vennaste lapsed', "Schwester-Kinder" 'õeste lapsed'.
Saksa keele eeskujul ("Cousine" ’nõbu’) on vanemas eesti keeles kasutatud ka sõna "kusiin." Näiteks: "Wiimased ajal on mu sugulased, onu, tädi ja kusiin Klaudia, otse teatrihaiged" (1933)"."
Sõna "nõbu" käänatakse murdeliselt ka "nõbu" : "nõbu", kuid kirjakeeles on ühtlustunud käänamine "nõbu" : "nõo" (tüüpsõna "nägu"). Mitmuses "nõod", ka "nõoksed".
Kaugemate põlvede nõod.
Nõod on samast põlvkonnast ning kaugemate põlvkondade puhul lisatakse täiend vahepealsete põlvkondade arvu kohta. Seega õdede-vendade lapsed on omavahel nõod ehk esimese põlve nõod, õdede-vendade lapselapsed on omavahel teise põlve nõod, õdede-vendade lapselapselapsed on kolmanda põlve nõod jne. Näiteid kirjandusest: "Maarjale kolmat põlve nõbu" (Arvo Valton 1970), "Ilmar ei olnud Mikk ja Tõnu Mikiveri onupoeg, vaid vanaonu pojapoeg ehk teise põlve nõbu" (Hellar Grabbi 2011). 
Põlve asemel kasutatakse viimastel kümnenditel sünonüümina ka astmeid, nt teise astme nõbu. See on segadusttekitav, kuna sugulusastmeid loetakse perekonnaseaduse § 80 lg 4 põhjal inimeste vahel olevate sündide järgi. Selle järgi on teise põlve (ehk astme) nõbu kuuenda astme sugulane (vahel on kuus sündi: laps &gt; vanem &gt; vanavanem &gt; vaarvanem &lt; vanavanem &lt; vanem &lt; laps). Nõbude "astmed" on hakanud levima tõlkekirjandusest peamiselt alates 2010. aastatest. Vanim teada olev esinemine kirjasõnas on 1996. aastast: "Ta ei olnud isegi onupoeg, vaid teise või kolmanda astme nõbu" (prantsuse keelest tõlkinud Tatjana Hallap). 
Inglise keeles kasutataval väljendil "once removed" eestikeelset vastet veel pole. Kuna "once removed" tähendab nii vanema kui ka noorema põlve nõbu, siis eesti keeles saab kasutada näiteks "my cousin once removed" asemel "minu isa nõbu" või "minu nõo laps". "My first cousin four times removed" oleks sellisena nii vaarvanavanema (esimese põlve) nõbu kui ka minu (esimese põlve) nõo viienda põlve järeltulija. 
Abielu sõlmimise takistus.
Katoliku kirik keelab (esimese põlve) nõbudevahelise abielu (see sugulusaste on abielu sõlmimise takistus). Piiskopkonna juriidiline amet võib sellest takistusest vabastada. 
Enamik riike (sealhulgas Eesti) lubab nõbudevahelist abielu. Erandiks on mõned USA osariigid, Korea, Filipiinid ja paljud Balkani maad.